text: Stå op i god tid – så der er tid til at skrabe is af bilen
  11 december 2017 kl. 05.29
  Sådan lyder politiets opfordring på en mandag morgen, hvor der er isglatte veje i store dele af regionen.
  Temperaturen ligger på eller under frysepunktet mange steder i Syd- og Sønderjylland. Så med weekendens snefald er der sne- og isglatte veje mange steder.
  - Stå op fem minutter før og rengør bilens ruder for is/rim/dug, inden du kører! Du øger trafiksikkerheden og undgår bøde og frakendelse!, lyder opfordringen derfor fra Syd- og Sønderjyllands Politi på Twitter.
  Syd- og Sønderjyllands Politi på Twitter: "Stå op fem minutter før og rengør bilens ruder for is/rim/dug, inden du kører!"
  Saltbilerne er i fuld sving på vejene. Men få klargjort køretøjet og kom afsted i god tid. Den opfordring sender politiet også til den tunge trafik.
  - Lastbilchauffør og vognmand. Fjern is fra trailerens tag før det rammer en medtrafikant. Brug en snebro, som I fx finder på snebroer.dk.
  Du kan altid følge trafikken på Vejdirektoratets side vintertrafik.dk.
  
  
  